**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.04.2019, ora 08.00 –17.04.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.04.2019, ora 7.00**

**RÂURI**

**Debitele au fost, în general, în scădere** exceptând cursul mijlociu și inferior al Prutului, cursul mijlociu al Someșului și cursurile inferioare ale Someșului Mic, Crișului Repede, Timișului, Bârzavei, Carașului și Nerei, unde au fost în creștere ca urmare a propagării.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Someşul Mic, Crişuri, Bârzava, Caraș, Nera, Jiu, Teleajen, Buzău, Putna, Bistrița, pe cele din Dobrogea și mai mici (sub 30%) pe râurile din bazinul Bârlad și pe afluenții Prutului.

 Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general în scădere**, exceptând râurile din bazinele hidrografice: Vedea, Bârlad, afluenții Oltului mijlociu și inferior și cei ai Prutului, unde vor fi staționare.

Sunt posibile creșteri de niveluri și debite pe unele râuri din zonele de deal şi de munte din nordul, centrul și estul țării datorită precipitațiilor prognozate, cedării apei din stratul de zăpadă şi propagării.

 Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 16-17.04.2019 **a fost în creştere, având valoarea de 6400 m3/s**, sub media multianuală a lunii **aprilie (7900 m3/s).**

**În aval de Porţile de Fier debitele au fost în creștere**.

**Debitul la intrarea în ţară** (secţiunea Baziaş) **va fi în creştere (6500 m3/s).**

În aval de Porţile de Fier debitele vor fi în creştere.

**2.** **Situaţia meteorologică în intervalul 16.04.2019, ora 08.00 –17.04.2019, ora 06.00**

**În ţară,** vremea s-a încălzit în regiunile sudice, vestice și parțial în cele centrale, astfel încât valorile termice diurne s-au situat în jurul normelor și a fost mult mai rece decât în mod obișnuit pentru această dată în estul țării, unde temperatura aerului a marcat o scădere față de ziua precedentă. Cerul a avut înnorări în cea mai mare parte a țării și a plouat în Moldova și izolat în nord-vestul Transilvaniei, în Maramureș, Dobrogea și Muntenia. În zona Carpaților Orientali a nins, iar trecător în nord-est au fost și precipitații mixte. Vântul a suflat slab și moderat, cu intensificări pe crestele montane, în estul și sud-estul țării și izolat în restul zonelor. Mai era strat de zăpadă la munte, la peste 1600 m, care măsura în platformele stațiilor meteorologice până la 190 cm în Masivul Făgăraș (Bâlea Lac). Temperaturile maxime s-au încadrat între 4 grade la Darabani și Stânca Ștefănești și 20 de grade la Calafat și Drobeta Turnu Severin. La ora 06.00, se înregistrau valori termice cuprinse între 0 grade la Bozovici, Câmpulung și Satu Mare și 7 grade la Alba Iulia, Arad, Sebeș, Târgu Jiu și Timișoara.

**Observații**: *începând de ieri dimineață, de la ora 06.00, au fost în vigoare 7 atenționări cod galben pentru fenomene meteorologice periculoase imediate, 3 emise de SRPV Bacău, 2 emise de SRPV Constanța și câte una emisă de CNPM București pentru Muntenia, respectiv SRPV Cluj.*

**La Bucureşti,** vremea s-a încălzit față de ziua precedentă, iar temperatura maximă, normală pentru această perioadă, a fost de 17 grade la Afumați și Filaret și 18 grade la stația meteo Băneasa. Cerul a avut înnorări, iar după-amiaza și seara trecător a plouat slab. Vântul a suflat slab și moderat. La ora 06.00, se înregistrau 1 grad la Băneasa și 3 grade la Afumați și Filaret.

**3. Prognoza meteorologică în intervalul 17.04.2019, ora 08.00 –18.04.2019, ora 08.00**

**În ţară,** cerul va avea înnorări și temporar va ploua în nordul, centrul și estul țării și local în rest. În primele ore ale intervalului, trecător și cu totul izolat în Transilvania și în nordul Moldovei vor fi posibile precipitații mixte, iar la munte, îndeosebi în Carpații Orientali, va continua să ningă. Vântul va sufla slab și moderat, cu unele intensificări pe crestele montane. Temperaturile maxime, mai scăzute față de normele perioadei, se vor încadra în general între 8 și 16 grade, iar cele minime între 1 și 8 grade.

**La Bucureşti,** cerul va avea înnorări și trecător va ploua slab. Vântul va sufla slab până la moderat. Temperatura maximă, mai scăzută decât cea normală pentru această dată, se va situa în jurul valorii de 14 grade, iar cea minimă va fi de 4...6 grade..

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 16 aprilie 2019, ora 20.00 – 17 aprilie 2019, ora 20.00.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MODERAT (2)** | **RISC REDUS (1)** |
| **BUCEGI** | **RISC MODERAT (2)** | **RISC REDUS (1)** |
| **ȚARCU – GODEANU şi PARÂNG - Șureanu** | **RISC MODERAT (2)** | **strat discontinuu sau topit** |
| **Munții Vlădeasa – Muntele Mare** | **RISC REDUS (1)** | **strat discontinuu sau topit** |
| **Grupa Nordică a Carpaților Orientali****(zona Munților Rodnei) şi Grupa Centrală a Carpaților Orientali (zona Munțiilor Călimani – Bistriței - Ceahlău)** | **RISC MODERAT (2)** | **strat discontinuu sau topit** |

**Evoluția vremii în ultimele 24 de ore:**

Vremea a fost în general frumoasă. Cerul a fost variabil și izolat a nins slab în vestul Carpaților Meridionali. Vântul a suflat slab și moderat din sector nord-vestic, cu intensificări temporare de 60-70 km/h în zona înaltă, izolat spulberând zăpada pe crestele din Bucegi. Izolat s-a semnalat ceață. S-au semnalat curgeri de topire. Stratul de zăpadă s-a menținut sau a continuat să scadă cu până la 5 cm în toate masivele.

**Grosimea stratului de zăpadă în 16.04.2019, ora 15.00:**

Carpații Meridionali: 190 cm Bâlea-Lac, 140 cm Vf. Omu, 80 cm Vf. Țarcu, petice la Păltiniș, Sinaia.

Carpații Orientali: 67 cm Vf. Lăcăuți, 58 cm Vf. Călimani, 29 cm Vf. Ceahlău-Toaca, 2 cm Iezer - Vf. Pietrosul Rodnei, petice la Bucin.

Carpații Occidentali: 14 cm Vf. Vlădeasa, petice la Stâna de Vale, Semenic.

**EVOLUŢIA VREMII ÎN INTERVALUL: 16.04.2019, ora 20.00 – 17.04.2019, ora 20.00:**

Vremea se va răci față de ziua precedentă și va deveni în general închisă. Cerul se va acoperi treptat și mai ales în Carpații Orientali și Meridionali se vor semnala precipitații predominant sub formă de lapoviță și ninsoare, dar izolat și trecător și sub formă de ploaie în cursul zilei de mâine la altitudini sub 1400 metri. Izolat în Carpații Orientali cantitățile de precipitații pot atinge 10 l/mp. Vântul va sufla slab și moderat, cu intensificări temporare de 60-70 km/h în zonele înalte din sector nordic și nord-estic, izolat viscolind și spulberând ninsoarea.

 **Temperaturi prognozate:**

 Peste 1800 m: temperaturi minime: -10 la -6 gr.C; temperaturi maxime: -7 la -2 gr.C

 Sub 1800 m: temperaturi minime: -6 la -2 gr.C; temperaturi maxime: -2 la 5 gr.C

 **STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș:**

**La altitudini mai mari de 1800 m: RISC MODERAT (2)**

Pe fondul temperaturilor negative și a cerului senin înregistrat în ultima noapte, la suprafața zăpezii sunt formate cruste noi de gheață, peste care mâine se vor depune câțiva cm de zăpadă proaspătă. În profunzime stratul se menține compactat și stabilizat. Pe pantele înclinate și umbrite unde zăpada mai este acumulată, la supraîncărcări se pot declanșa curgeri de suprafață care în cazuri izolat pot antrena o parte mai mare din strat.

**La altitudini mai mici de 1800 m: RISC REDUS (1)**

Între 1600-1800 m, izolat, sub acțiunea unor supraîncărcări mari sau spontan, se pot declanșa avalanşe pe pantele înclinate cu zăpada menținută din vechile depozite. La altitudini sub 1600 m stratul este discontinuu sau topit.

 **b). în masivul Bucegi:**

**La altitudini mai mari de 1800 m: RISC MODERAT (2)**

La peste 1800 m se vor depune în cursul zilei de mâine câțiva cm de zăpadă proaspătă, dar în profunzime stratul va rămâne compactat și stabilizat. Pe pantele înclinate unde mai sunt depozite de zăpadă, la supraîncărcări mari dar izolat și spontan, se pot declanșa curgeri de suprafață sau avalanșe de dimensiuni mici care pot antrena o parte mai mare din strat.

**La altitudini mai mici de 1800 m: RISC REDUS (1)**

Între 1600-1800 m, doar izolat sub acțiunea unor supraîncărcări mari (provenite și din precipitațiile mixte estimate) se pot declanșa avalanşe pe pantele mai înclinate unde s-au menținut depozitele vechi de zăpadă.

 **c).** **în masivele Țarcu – Godeanu şi masivul Parâng – Șureanu:**

**La altitudini mai mari de 1800 m: RISC MODERAT (2)**

La peste 1800 m, temperaturile vor fi negative, iar ninsorile estimate nu vor îngreuna cu mult actualul strat compactat și stabilizat în profunzime. Pe pantele înclinate unde mai sunt acumulări vechi de zăpadă, la supraîncărcări mari se pot declanșa curgeri de suprafață sau avalanșe de mici dimensiuni.

d). **în Munții Vlădeasa – Muntele Mare**

**La altitudini mai mari de 1800 m: RISC REDUS (1)**

Stratul de zăpadă are dimensiuni reduse, iar precipitațiile mixte estimate pentru următorul interval fiind în general slabe nu vor duce la depunerea unui strat nou de zăpadă. Declanșarea avalanșelor este posibilă doar cu totul izolat, pe pantele înclinate și văile umbrite unde s-au menținut acumulările vechi de zăpadă.

**d). în Grupa Nordică a Carpaților Orientali (zona Munților Rodnei) şi în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC MODERAT (2)**

La altitudini de peste 1800 m, precipitațiile mixte moderate cantitativ vor crește stratul actual de zăpadă cu până la 10 cm. În profunzime stratul se menține compactat și stabilizat. Pe pantele înclinate, umbrite, unde zăpada mai este acumulată din depozitele vechi, la supraîncărcări dar izolat și spontan, se pot declanșa curgeri de suprafață sau avalanșe de mici dimensiuni care în cazuri izolat pot angrena o parte mai mare din strat.

 **Notă:**

**RISC MODERAT -** cod galben (**2**) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la 15.04.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**APM Constanţa** informează telefonic despre **o poluare cu ţiţei a solului pe 0,5 mp, în zona Cuza Vodă, jud. Constanţa, de la conducta CONPET**, la 16.04.19, ora 07.45. Se intervine pentru remediere spărtură.

**GF Braşov** informează despre **incendiu de litieră din 13.04.19 ora 11.00, com Fântânele jud. Mureş, OS Sovata, suprafaţa afectată 1,5 ha, stins la 14.04.19 ora 17.30**. Au acţionat 6 persoane angajaţi silvici, 1 cetăţean cu unelte de mână şi rucsaci PSI. Cauza incendiului este foc deschis lăsat nesupravegheat pe un drum off road accesibil doar ATV-urilor, cu autor necunoscut.

**GNM CJ Sibiu** informează telefonic despre **distrugerea prin arare a unei zone limitrofe Sitului Natura 2000, rezervaţia Poiana Narciselor, situată la Șuvara Sașilor, pe o zonă de aproximativ 20 de hectare, situată în localitatea Tălmaciu, judeţul Sibiu, care era declarată arie protejată din 1994, aici crescând narcise și numeroase alte plante sălbatice protejate.** Unul dintre custozii zonei protejate, Facultatea de Științe de la Universitatea „Lucian Blaga” din Sibiu, va face o investigaţie la fața locului pentru a strânge bulbi și rizomi pentru a le planta în cealaltă parte a ariei protejate, acolo unde deocamdată nu s-a arat. Se va reveni cu informaţii telefonice.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 15.04.2019 - 16.04.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE